Document ID: 32011R0187

REGULAMENTUL (UE) NR. 187/2011 AL COMISIEI
din 25 februarie 2011
de modificare a anexei I la Regulamentul (CE) nr. 669/2009 de punere în aplicare a Regulamentului (CE) nr. 882/2004 al Parlamentului European și al Consiliului în ceea ce privește controalele oficiale consolidate efectuate asupra importurilor de anumite produse de hrană pentru animale și alimentare de origine neanimală
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (1), în special articolul 15 alineatul (5),
întrucât:
(1)
Regulamentul (CE) nr. 669/2009 al Comisiei (2) stabilește norme privind controalele oficiale consolidate care trebuie efectuate asupra importurilor de hrană pentru animale și produse alimentare de origine neanimală enumerate în anexa I la regulamentul menționat anterior (denumite în continuare „lista”), la punctele de intrare pe teritoriile menționate în anexa I la Regulamentul (CE) nr. 882/2004.
(2)
Articolul 2 din Regulamentul (CE) nr. 669/2009 prevede că lista trebuie să facă obiectul unei reexaminări periodice, cel puțin trimestriale, luând în considerare cel puțin sursele de informație menționate la articolul respectiv.
(3)
Frecvența și relevanța incidentelor alimentare notificate prin Sistemul rapid de alertă pentru alimente și furaje (RASFF), constatările misiunilor efectuate în țări terțe de către Oficiul Alimentar și Veterinar, ca și rapoartele trimestriale privind transporturile de furaje și alimente de origine neanimală prezentate Comisiei de către statele membre în conformitate cu articolul 15 din Regulamentul (CE) nr. 669/2009 indică faptul că lista ar trebui modificată.
(4)
În special, lista ar trebui modificată prin eliminarea rubricilor referitoare la produsele pentru care sursele de informare menționate indică un grad în general satisfăcător de conformitate cu cerințele de securitate relevante din legislația Uniunii și pentru care nu se mai justifică efectuarea de controale oficiale consolidate.
(5)
În plus, ar trebui incluse pe listă anumite alte produse pentru care sursele de informare indică un grad de neconformitate cu cerințele de securitate relevante, justificându-se astfel introducerea unor controale oficiale consolidate.
(6)
În mod similar, lista ar trebui modificată prin reducerea frecvenței controalelor oficiale ale produselor pentru care sursele de informare indică ameliorarea generală a conformității cu cerințele de securitate relevante din legislația Uniunii și pentru care nu se mai justifică nivelul actual de controale oficiale.
(7)
Prin urmare, intrările din listă privind anumite importuri din China, Republica Dominicană, India și Africa de Sud ar trebui modificate în consecință.
(8)
Din motive de claritate a legislației Uniunii, este, de asemenea, necesar să se includă în listă o mică precizare privind rubricile referitoare la importurile de ardei din Republica Dominicană și ardei dulce din Turcia.
(9)
Modificările aduse listei în ceea ce privește eliminarea referințelor la mărfuri, precum și privind reducerea frecvenței controalelor ar trebui să se aplice cât mai curând posibil, deoarece s-a răspuns preocupărilor inițiale privind siguranța. În consecință, aceste modificări ar trebui să se aplice de la data intrării în vigoare a prezentului regulament.
(10)
Având în vedere numărul de modificări care trebuie aduse anexei I la Regulamentul (CE) nr. 669/2009, este oportun ca aceasta să fie înlocuită cu textul din anexa la prezentul regulament.
(11)
Prin urmare, Regulamentul (CE) nr. 669/2009 ar trebui modificat în consecință.
(12)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexa I la Regulamentul (CE) nr. 669/2009 se înlocuiește cu textul din anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică de la 1 aprilie 2011.
Cu toate acestea, următoarele modificări la anexa I la Regulamentul (CE) nr. 669/2009 se vor aplica de la data intrării în vigoare a prezentului regulament:
(a)
eliminarea următoarelor intrări privind:
(i)
oligoelemente din China;
(ii)
mango din Republica Dominicană;
(iii)
următoarele produse alimentare și hrană pentru animale din Vietnam:
-
arahide, în coajă;
-
arahide, decorticate;
-
unt de arahide;
-
arahide, altfel preparate sau conservate;
(b)
modificarea privind frecvența controalelor fizice și de identitate pentru următoarele produse alimentare provenind din toate țările terțe:
(i)
ardei iute din genul Capsicum annuum, măcinat sau pulverizat;
(ii)
produse pe bază de ardei iute (curry);
(iii)
curcuma longa (șofran de India);
(iv)
ulei de palmier roșu.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 februarie 2011.

Labels: 17
5
0
3
6